《别陆德隆黄叔万》
宋代·曾丰

辛丑随浮梗，钟陵得盍簪。
潜藩门若市，敛板客如林。
气宇黄陂阔，词源陆海深。
二豪谈正剧，一坐口俱瘖。
诗社初容入，交盟后失寻。
云山千里眼，梦寐八年心。
九陌迎连璧，孤灯话断金。
始犹疑面目，徐复记声音。
虾菜随宜簇，茅柴取意斟。
行藏更见告，文行互相箴。
愤敌常旁午，忧时半孔壬。
清风晨揖袂，明月夕离襟。
发缆东流岸。回樯倒景岑。
荆江随地卷，蜀道与天侵。
通守诸侯土，专弹百里琴。
长才优拊字，暇日少登临。
隐士隆中卧，羁臣泽畔吟。
青城山郁积，赤壁树阴森。
哀乐归巴曲，兴亡入楚砧。
把杯空吊古，搔首重伤今。
拥户锋车急，开缄诏墨淋。
抬头高拱斗，引手上扪参。
可画安边策，无韬活国针。
寸心丹未了，双鬓白那禁。
顾我伤强矫，从今判陆沉。
磨砻闲笔砚，摹写乱鱼禽。
气反风骚朴，声收郑卫淫。
于伊樵道上，欸乃钓矶阴。
拔茹终无志，弹冠老不任。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。